Die rol van maatskaplike werkers in die stryd teen dwelmmisbruik - Solidariteit GildesSolidariteit Gildes Die rol van maatskaplike werkers in die stryd teen dwelmmisbruik - Solidariteit Gildes
Tuis / Maatskaplike Werkers / Die rol van maatskaplike werkers in die stryd teen dwelmmisbruik
Dwelmmisbruik is 'n enorme maatskaplike probleem in Suid-Afrika en dit neem by die dag toe. Volgens die Suid-Afrikaanse Depressie- en Angsgroep (Sadag) is alkohol, kokaïen, tik en heroïen van die mees gebruikte of misbruikte dwelmmiddels in die land.
Die realiteit is dat daar geen towerstaf is vir die behandeling of uitwissing van dwelmmisbruik en verslawing nie, maar daar is wel hulp vir pasiënte en hul gesinne.
Volgens Marna Acker, 'n arbeidsterapeut by die Akeso Kliniek in Nelspruit, vind daar nie gereeld opnames oor dwelmmisbruik in Suid-Afrika plaas nie. Dit maak dit moeilik om die volle omvang van die probleem te verstaan. Statistieke is slegs beskikbaar ten opsigte van mense wat by rehabilitasiesentrums vir behandeling opgeneem word. Die Suid-Afrikaanse gemeenskapsepidemiologie-netwerk vir dwelmgebruik (Sacendu), toon dat daar 'n toename vanaf 8 787 in 2016 tot 10 047 in 2017 was in die aantal mense wat vir behandeling in 80 sentrums reg oor Suid-Afrika opgeneem is.
Dwelmmisbruik kan een van die moeilikste probleme wees om op te spoor, aangesien mense wat dwelms misbruik dikwels geheimsinnig daaroor is. As maatskaplike werker is dit belangrik om bewus te wees van die potensiaal vir dwelmmisbruik by enige persoon wat hulp kom soek. 'n Persoon kan byvoorbeeld hulp soek vir depressie, maar 'n onderliggende verslawing aan alkohol of dwelmmisbruik wegsteek.
As maatskaplike werker is dit dus jou rol om hierdie moontlike onderliggende kwessies uit te snuffel en om die betrokke persoon te help om die nodige hulp te kry.
Jou werk is om 'n sterk advokaat te wees vir jou kliënte en deur die diens wat verrig word skep jy 'n veiligheidsnet vir hulle om die nodige hulp te kry. In hierdie rol het 'n maatskaplike werker 'n aantal verantwoordelikhede, insluitend om:
saam met gesinne te werk om die verslaafde persoon te hanteer;
berading aan die verslaafde persoon te bied;
die verslaafde en sy of haar gesin te help om huisvesting te kry;
hulp te verleen op die gebied van werkloosheid en finansiële probleme; en
kliniese behandeling vir 'n verslaafde persoon te kry en te sorg dat hy of sy die nodige mediese hulp kry om te herstel.
'n Goeie maatskaplike werker wat op verslawing fokus, verstaan die ingewikkelde balans tussen gedrag, geestesgesondheid en die fisieke drange wat verwoesting in 'n persoon se lewe saai.
'n Verslaafde se behandelingsplan bestaan uit 'n komplekse kombinasie van dienste, wat van groep- of individuele berading tot medikasie kan wissel. Die maatskaplike werker hou toesig oor al hierdie metodologieë en probeer kliënte op die regte pad hou na herstel. Diens aan verslaafdes is 'n belangrike rol van maatskaplike werkers en dit help talle pasiënte om uit die siklus van verslawing los te kom en om na 'n beter en gesonder lewe terug te keer.
Five ways addiction social workers impact recovery – https://www.advancedrecoverysystems.com/social-workers-impact-recovery/
The Role of Social Workers in the Fight Against Drug Abuse – https://work.chron.com/role-social-workers-fight-against-drug-abuse-11513.html
Understanding substance abuse and addiction – https://www.netcare.co.za/News-Hub/Articles/understanding-substance-abuse-and-addiction